А ў бібліятэку №14 імя Ф. Багушэвіча завітаў незвычайны тэатр “Лямцавая батлейка”. Для дзяцей з садка № 284 быў прадстаўлены спектакль “Мама Му ў басейне” ў выкананні Веранікі Фаміной і Бэлы Кавальковай. Гісторыі пра гарэзлівую карову Маму Му і яе сябра крумкача Крага ад шведскай пісьменніцы Юі Вісландэр (Jujja Vislander) на роднай беларускай мове ўжо не першы год радуюць дзетак па ўсёй Беларусі. І гэтым разам адбыўся сапраўдны цуд для маленькіх і дарослых гледачоў. Усе яны хваляваліся за Маму Му, вучылі яе плаваць і ганарыліся медалём, які атрымала спрытная кароўка! Падчас спектакля гледачы пазнаёміліся з беларускімі словамі “крумкач”, “хвалі”, “маланка”, “захраснуць” – дзеткі добра запомнілі, што яны азначаюць. Напрыканцы сустрэчы гледачы атрымалі памятныя падарункі ад кампаніі “Будзьма беларусамі!” і медалі ад крумкача Крага і Мамы Му. Выхавацелі і супрацоўнікі бібліятэкі назвалі гэтую сустрэчу сапраўдным цудам і доўга дзякавалі выступоўцам.